ЩIалэгъуалэм я зекIуэ

 Урыс географие зэгухьэныгъэм и ЩIалэгъуалэ клубым хэт ныбжьыщIэхэр дэкIащ Налшык къалэм и Iэхэлъахэм ит Нартия бгым, хы щIыIум щегъэжьауэ метр 999-рэ зи лъагагъым. Ар «Туризмэмрэ лъахэхутэмрэ я «Альтаир» школ» егъэджэныгъэ Iуэхум и лъахэхутэ Iыхьэм и гъунэр изылъщ.
 ЗекIуэм хыхьэу ныбжьыщIэхэм ирагъэцIыхуащ мэзылъэ бгым и щIыпIэр, гупым зэкъуэту зэрызэдэлэжьэным, мафIэкIэ зэрыпщэфIэным я щэхухэм щагъэгъуэзащ. Апхуэдэуи ахэр хуагъэхьэзыращ гъэмахуэр икIыху щыIэну зекIуэхэм, махуэ зыбжанэ къызэщIэзыубыдэхэм.
 «Туризмэмрэ лъахэхутэмрэ я «Альтаир» школ» Iуэхум и унафэщI Куглер Катаринэ ныбжьыщIэхэм яхутепсэлъыхьащ Налшык къалэм и щIылъэныкъуэм къекIуэкI мэзылъэ бгым и зэхэлъыкIэм, зы махуэ, махуэ зыбжанэ къызэщIэзыубыдэ зекIуэхэм я мыхьэнэм. Абы къызэрыхигъэщамкIэ, Нартияр Налшык колометритхукIэ пэжыжьэу аращ икIи къалэм удэту ар уолъагъу. Езы бгым и щыгум уитмэ, Налшык, Кэнжэ, Хьэсэней, Белэ Речкэ жылэхэр Iэгум илъым хуэдэщ. Кизиловкэ бгым щхьэщыкI лъэс лъагъуэкIэ Нартия ухуокIуэ, лъэныкъуитIымкIи гъуэгуанэр километри I0 хъууэ аращ, сыхьэти 4-5-м пхуокIу.
 Кизиловкэ, Нартия бгыхэр епхащ Хэку зауэшхуэм и тхыдэм, «Налшык-Орджоникидзе» зыхъумэжыныгъэ Iуэхум. I942 гъэм и бжьыхьэм бгым и щыгум щаухуауэ щытащ зэрыпхъуакIуэхэм щыкIэлъыплъ щIыпIэ, советыдзэм и миномётхэр, пулемётхэр тету. 37-нэ советыдзэр зыхъумауэ щытар ахэращ, иужькIэ бгыр нэмыцэ зэрыпхъуакIуэхэм яIэщIыхьами. Зауэ нэужь илъэсхэм туристхэмрэ зыплъыхьакIуэ а щIыпIэм яшэ еджакIуэхэмрэ къащыпу щытащ советыдзэмрэ нэмыцэдзэмрэ я фочышэхэр. 

  
ИСТЭПАН Залинэ.
